钦定古今图书集成/明伦汇编/家范典/第094卷 > 《孔鲋小尔雅》 > 《剥卦》
## 钦定古今图书集成/明伦汇编/家范典/第094卷 > 《孔鲋小尔雅》 > 《剥卦》

六五：贯鱼以宫人宠，无不利。

〈程传〉五，群阴之主也。鱼阴物，故以为象。五能使群阴顺序，如贯鱼然，反获宠爱于在上之阳，如宫人则无所不利也。“宫人”，宫中之人，妻妾侍使也。以阴言，且取获宠爱之义。以一阳在上，众阴有顺从之道，故发此义。〈本义〉“鱼”，阴物。宫人。阴之美，而受制于阳者也。五为众阴之长。当率其类受制于阳，故有此象。而占者如是，则“无不利”也。

《象》曰：“以宫人宠”，终无尤也。

〈程传〉群阴消剥于阳，以至于极。六五若能长率群阴，骈首顺序，反获宠爱于阳，则终无过尤也。于《剥》之将终，复发此义，圣人劝迁善之意，深切之至也。